Rikors ippreżentat fit-13 ta’ Novembru 2019 – Simfer Jersey vs Il-Kummissjoni

(Kawża T-786/19)

(2020/C 45/59)

Lingwa tal-kawża: l-Ingliż

Partijiet

Rikorrenti: Simfer Jersey Ltd (St Helier, Jersey) (rappreżentanti: N. Niejahr u B. Hoorelbeke, avukati, A. Stratakis u P. O’Gara, Solicitors)

Konvenuta: Il-Kummissjoni Ewropea

Talbiet

Ir-rikorrenti titlob li l-Qorti Ġenerali jogħġobha:

— tannulla d-Deċiżjoni tal-Kummissjoni (UE) 2019/1352 tat-2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC, sa fejn din tikkonstata li l-allegata miżura ta’ għajnuna tikkostitwixxi għajnuna fis-sens tal-Artikolu 107(1) TFUE u tordna l-irkupru tagħha bl-interessi, inkluż mingħand ir-rikorrenti;

— sussidjarjament, tannulla l-Artikoli 2, 3 u 4 tad-deċiżjoni kkontestata sa fejn din tordna l-irkupru ta’ għajnuna inkompatibbli bl-interessi, inkluż mingħand ir-rikorrenti;

— tikkundanna lill-Kummissjoni għall-ispejjeż tagħha stess u kif ukoll għall-ispejjeż tar-rikorrenti konnessi ma’ dawn il-proċeduri.

Motivi u argumenti prinċipali

Insostenn tar-rikors tagħha, ir-rikorrenti tinvoka ħames motivi:

1. L-ewwel motiv ibbażat fuq l-allegazzjoni li l-Kummissjoni kisret l-Artikolu 107(1) meta kkonstatat li l-allegata miżura ta’ għajnuna tipprovdi vantaġġ selettiv a) lill-kumpanniji li jużaw l-eżenzjoni ta’ 75 % għar-relazzjonijiet ta’ self kwalifikanti b’riskju baxx, billi l-Kummissjoni: — identifikat b’mod żbaljat ir-Reġim CFC tar-Renju Unit bħala is-sistema ta’ riferiment; u wettqet żball ta’ liġi meta kkonkludiet li l-eżenzjoni ta’ 75 % tikkostitwixxi deroga mis-sistema fiskali ta’ riferiment, fuq il-bażi li: (i) il-konstatazzjoni ta’ deroga hija bbażata b’mod żbaljat fuq it-teknika regolatorja; (ii) it-test tal-funzjonijiet tal-persuni sinjifikattivi ma huwiex it-test ċentrali għar-Reġim CFC tar-Renju Unit; u (iii) ir-relazzjonijiet ta’ self kwalifikanti u mhux kwalifikanti ma humiex fl-istess sitwazzjoni legali u fattwali u, fi kwalunkwe każ, wettqet żball ta’ liġi meta applikat b’analoġija jew billi indebitament ibbażat ruħha fuq il-kliem tad-Direttiva tal-Kunsill (UE) 2016/1164. (1) — wettqet żball ta’ fatt u ta’ liġi meta kkonkludiet li l-eżenzjoni ta’ 75 % ma hijiex iġġustifikata min-natura u l-istruttura inġenerali tas-sistema fiskali bl-istess mod bħall-Eżenzjoni mill-Finanzjament tal-Gruppi li tapplika għal profitti finanzjarji mhux kummerċjali li jaqgħu taħt l-Artikolu 371EC tat-Taxation (International and Other Provisions) Act 2010 (il-Liġi dwar it-Tassazzjoni (Dispożizzjonijiet Internazzjonali u Oħrajn) tal-2010) (investimenti kapitali mir-Renju Unit). b) lill-kumpanniji li jużaw l-eżenzjonijiet tal-interessi mqabbla u tar-riżorsi kwalifikanti, billi l-Kummissjoni: — identifikat b’mod żbaljat ir-Regoli CFC tar-Renju Unit bħala s-sistema ta’ riferiment u wettqet żball ta’ liġi meta kkonkludiet li l-eżenzjonijiet tal-interessi mqabbla u tar-riżorsi kwalifikanti jikkostitwixxu deroga mis-sistema fiskali ta’ riferiment, fuq il-bażi li: (i) il-konstatazzjoni ta’ deroga hija bbażata b’mod żbaljat fuq it-teknika regolatorja u t-test tal-funzjonijiet tal-persuni sinjifikattivi ma huwiex it-test ċentrali għar-Regoli CFC tar-Renju Unit; (ii) il-persuni taxxabbli li jikkwalifikaw għall-eżenzjonijiet tal-interessi mqabbla u tar-riżorsi kwalifikanti ma humiex fl-istess sitwazzjoni legali u fattwali bħall-persuni taxxabbli li ma jikkwalifikawx għal dawn l-eżenzjonijiet. — Wettqet żball ta’ fatt u ta’ liġi meta kkonkludiet li l-eżenzjonijiet tal-interessi mqabbla u tar-riżorsi kwalifikanti ma humiex iġġustifikati min-natura u mill-istruttura inġenerali tas-sistema fiskali.

2. It-tieni motiv ibbażat fuq l-allegazzjoni li l-Kummissjoni kisret l-Artikolu 107(1) TFUE billi naqset li turi li l-allegata miżura ta’ għajnuna setgħet taffettwa l-kummerċ bejn l-Istati Membri u toħloq distorsjoni tal-kompetizzjoni.

3. It-tielet motiv ibbażat fuq l-allegazzjoni, sussidjarjament, li l-Kummissjoni kisret l-Artikolu 49 TFUE meta kkwalifikat l-allegata miżura ta’ għajnuna bħala għajnuna mill-Istat inkompatibbli li ma tiksirx il-libertà ta’ stabbiliment kif iggarantita bl-Artikolu 49 TFUE.

4. Ir-raba’ motiv ibbażat fuq l-allegazzjoni li l-Kummissjoni kisret il-prinċipju ta’ trattament ugwali/nondiskriminazzjoni billi ttrattat il-profitti finanzjarji mhux kummerċjali li joriġinaw minn self kwalifikanti bl-istess mod bħall-profitti finanzjarji mhux kummerċjali li joriġinaw minn self mhux kwalifikanti; u billi ttrattat l-Eżenzjoni mill-Finanzjament tal-Gruppi b’mod differenti skont jekk il-profitti finanzjarji mhux kummerċjali jaqgħux taħt l-Artikoli 371EB jew 371EC tat-Taxation (International and Other Provisions) Act 2010 (il-Liġi dwar it-Tassazzjoni (Dispożizzjonijiet Internazzjonali u Oħrjan) tal-2010).

5. Il-ħames motiv ibbażat fuq l-allegazzjoni li, sussidjarjament, anki jekk l-allegata miżura ta’ għajnuna taqa’ fl-ambitu tal-Artikolu 107(1) TFUE, il-Kummissjoni kisret l-Artikolu 16(1) tar-Regolament Proċedurali (2) meta ordnat l-irkupru ta’ ammonti ta’ allegata għajnuna inkompatibbli mingħand il-benefiċjarji tal-allegata miżura ta’ għajnuna, billi dan l-irkupru jikser prinċipji ġenerali tad-dritt tal-Unjoni, partikolarment il-prinċipju ta’ aspettattivi leġittimi u ta’ ċertezza legali.

(1) Council Directive (EU) 2016/1164 of 12 July 2016 laying down rules against tax avoidance practices that directly affect the functioning of the internal market (OJ 2016 L 193, p.1).

(2) Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015 L 248, p. 9).